วันแห่งดาวจรัสแสง

วันแห่งดาวจรัสแสง (เกาหลี: ; ฮันจา: ; เอ็มอาร์: "Kwangmyŏngsŏngjŏl") เป็นวันหยุดราชการในประเทศเกาหลีเหนือ ตรงกับวันที่ 16 กุมภาพันธ์ ซึ่งเป็นวันครบรอบวันเกิดของคิม จ็อง-อิล ผู้นำคนที่สองของประเทศ ร่วมกับวันแห่งสุริยะ (15 เมษายน) ซึ่งเป็นวันเกิดของคิม อิล-ซ็อง ผู้เป็นบิดา วันแห่งดาวจรัสแสงเป็นหนึ่งในสองวันหยุดราชการที่สำคัญที่สุดในประเทศ
คิม จ็อง-อิลเกิดเมื่อ ค.ศ. 1941 (ชูเช 30) ในสหภาพโซเวียต แม้โฆษณาชวนเชื่อของเกาหลีเหนือจะระบุวันที่ 16 กุมภาพันธ์ ค.ศ. 1942 (ชูเช 31) และระบุสถานที่เกิดที่บริเวณภูเขาแพ็กดูในเกาหลี วันเกิดของเขาได้รับการประกาศให้เป็นวันหยุดราชการใน ค.ศ. 1982 เมื่อเขาเริ่มทำงานในกรมการเมืองพรรคแรงงานเกาหลี เขาฉลองวันเกิดเป็นการส่วนตัว ใน ค.ศ. 2012 ปีถัดจากอสัญกรรมของเขา วันหยุดได้รับการเปลี่ยนชื่อเป็นวันแห่งดาวจรัสแสง
การเฉลิมฉลองที่ยิ่งใหญ่ที่สุดเกิดขึ้นในกรุงเปียงยาง รวมถึงการแสดงยิมนาสติกหมู่ การแสดงดนตรี การแสดงดอกไม้ไฟ การสวนสนามทหาร และงานเลี้ยงเต้นรำหมู่ ประชาชนชาวเกาหลีเหนือจะได้รับปันส่วนอาหารและไฟฟ้ามากกว่าปกติในวันแห่งดาวจรัสแสง
ภูมิหลัง.
คิม จ็อง-อิลเกิดในเดือนกุมภาพันธ์ ค.ศ. 1941 โดยมีคิม อิล-ซ็องและคิม จ็อง-ซุกเป็นบิดามารดาในไซบีเรีย ในสหพันธ์สาธารณรัฐรัสเซีย สหภาพโซเวียต บิดาของเขาลี้ภัยเนื่องจากกิจกรรมกองโจร โฆษณาชวนเชื่อของเกาหลีเหนือระบุวันเกิดของคิม จ็อง-อิลเป็นวันที่ 16 กุมภาพันธ์ ค.ศ. 1942 และระบุสถานที่เกิดเป็นบริเวณภูเขาแพ็กดูในประเทศเกาหลี สถานที่กำเนิดในตำนานของชนชาติเกาหลี ที่ซึ่งคิม อิล-ซ็องกล่าวว่าเคยบัญชาการค่ายกองโจร ในเวลานั้น กองโจรมีฐานที่มั่นอยู่ในแมนจูเรีย และตัวคิม อิล-ซ็องเองก็เคยเดินทางไปโซเวียตตะวันออกไกลทั้งก่อนและหลังการเกิดของคิม จ็อง-อิล
ในโฆษณาชวนเชื่อของเกาหลีเหนือ คิม จ็อง-อิลมักถูกเชื่อมโยงกับภาพลักษณ์ของดวงดาว บ่อยครั้งที่สุดเขาถูกเรียกว่า "ดาวจรัสแสง" ถึงแม้จะมีการใช้คำว่า "ดาวส่องประกาย"  ด้วยเช่นกัน ตามตำนานเล่าว่า มีดาวจรัสแสงปรากฏบนท้องฟ้าในคืนที่เขาเกิด นักรบกองโจรได้แกะสลักข้อความบนต้นไม้ (เรียกว่า คูโฮนามู (구호나무)) โดยประกาศว่า "สามวีรบุรุษผู้เปล่งประกายในเกาหลีด้วยจิตวิญญาณแห่งเขาแพ็กดู: คิม อิล-ซ็อง คิม จ็อง-ซุก และควังมย็องซ็อง ('ดาวจรัสแสง')" และ "โอ้! เกาหลี! ดาวแห่งแพ็กดูได้ถือกำเนิดแล้ว!"
ประวัติศาสตร์.
วันเกิดของคิมได้รับการเฉลิมฉลองเป็นการชั่วคราวตั้งแต่ ค.ศ. 1976 เป็นต้นมา แต่กลายเป็นวันหยุดประจำชาติอย่างเป็นทางการใน ค.ศ. 1982 สองวันหลังเขาได้เป็นสมาชิกกรมการเมืองพรรคแรงงานเกาหลี เมื่อเขาขึ้นสู่ตำแหน่งผู้นำประเทศ วันเกิดของเขาถูกกำหนดให้เป็น "ฤดูใบไม้ผลิแห่งมนุษยชาติ" ในปฏิทินเกาหลีเหนือ คิมเลี่ยงการปรากฏตัวในงานสาธารณะในวันเกิดของเขา วันครบรอบนี้ได้รับชื่อปัจจุบันใน ค.ศ. 2012 ปีถัดจากอสัญกรรมของเขา เมื่อกรมการเมืองประกาศว่า "วันที่ 16 กุมภาพันธ์ วันหยุดอันเป็นมงคลที่สุดของชาติที่ท่านผู้นำผู้ยิ่งใหญ่ สหายคิม จ็อง-อิล เกิด จะถูกกำหนดให้เป็นวันแห่งดาวจรัสแสง" มีการเปิดรูปปั้นทรงม้าของคิม จ็อง-อิลและคิม อิล-ซ็องเพื่อเป็นการระลึกถึงวันนี้
วันที่ 12 กุมภาพันธ์ ค.ศ. 2013 เกาหลีเหนือทำการทดสอบนิวเคลียร์ครั้งที่สาม ซึ่งเกิดขึ้นไม่กี่วันก่อนวันแห่งดาวจรัสแสงเพื่อเป็นการเฉลิมฉลอง
ตั้งแต่ ค.ศ. 2024 การใช้คำว่า "วันแห่งดาวจรัสแสง" อย่างเป็นทางการได้ลดลงอย่างมาก และในหลายกรณี วันหยุดนี้ถูกเรียกอย่างง่ายว่า "2.16" หรือ "วันหยุดเดือนกุมภาพันธ์" (เกาหลี: ; เอ็มอาร์: "iwŏl-ŭi myŏngjŏl").
การเฉลิมฉลอง.
วันหยุดเริ่มต้นในวันที่ 16 กุมภาพันธ์และยาวนานเป็นเวลาสองวัน มีการเฉลิมฉลองทั่วประเทศ ในกรุงเปียงยาง มีการจัดกิจกรรมต่าง ๆ เช่น การแสดงยิมนาสติกหมู่ การแสดงดนตรี การแสดงดอกไม้ไฟ การสวนสนามทหาร และงานเลี้ยงเต้นรำหมู่ ถนนต่าง ๆ ประดับประดาด้วยธงและป้ายแบนเนอร์ ประชาชนนับล้านไปเยี่ยมชมวังสุริยะคึมซูซันที่ซึ่งเป็นที่ตั้งร่างของคิม อิล-ซ็องและคิม จ็อง-อิลมีการจัดนิทรรศการดอกคิมจ็องอิเลีย ซึ่งเป็นดอกบีโกเนียลูกผสมที่ตั้งชื่อตามคิมและได้รับการเพาะปลูกให้บานสะพรั่งในช่วงวันแห่งดาวจรัสแสง รัฐบาลเกาหลีเหนือมักจัดสรรอาหารและพลังงานให้แก่ประชาชนในวันแห่งดาวจรัสแสงมากกว่าปกติ เด็ก ๆ จะได้รับลูกอม และเป็นหนึ่งในโอกาสไม่กี่ครั้งที่มีการรับสมาชิกใหม่เข้าสู่สหภาพเด็กเกาหลีสารคดี "Under the Sun" ปี 2015 ของไวทาลี แมนสกีบันทึกเรื่องราวในช่วงเตรียมงานพิธีดังกล่าวในวันแห่งดาวจรัสแสง
สำนักงานรัฐบาลและธุรกิจ ธนาคาร และร้านค้าปลีกปิดทำการเพื่อการเฉลิมฉลอง การแต่งงานมักจัดขึ้นในวันนี้
ช่วงเวลาสองเดือนระหว่างวันแห่งดาวจรัสแสงและวันแห่งสุริยะถูกเรียกว่าช่วงเทศกาลความภักดี และมีการเฉลิมฉลองเกิดขึ้นทั่วทั้งประเทศ ในปฏิทิน วันแห่งดาวจรัสแสงจะเกิดขึ้นหลังจากวันจอมพลสูงสุด (대원수추대일, 14 กุมภาพันธ์, เพื่อรำลึกถึงการขึ้นสู่ตำแหน่งแทว็อนซูของคิม จ็อง-อิล) และก่อนวันสตรีสากล (8 มีนาคม) วันแห่งดาวจรัสแสงเป็นหนึ่งในสามวันที่เฉลิมฉลองคิม จ็อง-อิลในปฏิทิน อีกสองวันคือวันจอมพลสูงสุดและวันแห่งซ็อนกุน (25 สิงหาคม, เพื่อรำลึกถึงการเริ่มต้นการนำแบบซ็อนกุน หรือการให้ทหารมาก่อนของคิม)